Jos kasvatuskokeilu onnistuu, tulee seuraavaksi isompi satsi toukkia Teksasista Uuteenkaupunkiin.

Suomen Katkarapu Oy:n toimitusjohtaja Juhani Salminen ajatteli, että jos katkaravut kasvavat Vietnamissa mutalammikossa, niin miksei niiden kasvattaminen täällä Suomessakin onnistuisi. Nyt kasvatuskokeilu on käynnissä Uudenkaupungin Pyhämaassa.

– Suomeen tuodaan rapuja toiselta puolelta maapalloa, niin katsotaan onnistuuko kasvattaminen täällä.

Noin 60 000 toukkaa saapui Teksasista Uuteenkaupunkiin kuukausi sitten vajaan millimetrin kokoisina. Nyt ravut ovat kasvaneet noin viiden sentin mittaisiksi.

– Näyttää siltä, että suurin osa on hengissä ja kasvanut suhteellisen hyvin.

Trooppiset olosuhteet kasvattamossa

Suomen Katkaravun tiloissa on käytössä kiertovesilaitos. Tiloissa on trooppiset olosuhteet. Ilman kosteusprosentti lähentelee 100 prosenttia ja altaiden vesi lämmitetään noin 30-asteiseksi.

– Veden lämmittäminen on suurin kustannus.

Toukat ovat Teksasissa tottuneet suolaisempaan meriveteen, mutta suolattomampikin merivesi on niille kelvannut.

– Neljän vuorokauden aikana veden suolapitoisuutta laimennettiin kolmesta prosentista puoleen prosenttiin. Hyvin nämä ötökät ovat tottuneet meriveteemme.

Jättikatkaravut syövät kuivarehua.

Jättikatkarapu kasvaa noin neljässä kuukaudessa myyntikuntoon 25-senttimetriseksi. Petra Ristola / Yle

Uusi parvi tulossa

Jättikatkaravut kasvavat noin neljässä kuukaudessa 25-senttisiksi ja ovat silloin myyntikunnossa.

Juhani Salminen ei osaa tässä vaiheessa arvioida, kuinka paljon jättikatkarapua Uudenkaupungin Pyhämaassa valmistuu ensi vuoden alussa.

Jos kaikki menee hyvin, uusi parvi toukkia saapuu Teksasista joulukuun alussa Pyhämaan jättikatkarapukasvattamolle.